paragraph_text: Wiki predstavlja jednu vrstu sustava za upravljanje sadržajem na webu. Uređivanje sadržaja na wikiju obavlja se putem web-preglednika, koristeći neki jednostavan jezik za označavanje teksta ili uređivač teksta vrste WYSIWYG, što omogućuje da u njemu sudjeluje širi krug korisnika. Wiki se najčešće koristi za izradu web-stranica, javnih ili privatnih, koje nastaju suradnjom većega broja ljudi. Primjer takvih stranica je i Wikipedija koja koristi softver MediaWiki.